ועדת החינוך, התרבות והספורט, כנסת 16, פרוטוקול מספר 533, 2006-03-12 10:00

אברהם פורז: שלום, אני פותח את ישיבת הוועדה.

אברהם פורז: אני רוצה לפתוח בהקרנת הכתבה ששודרה בערוץ השני.

אברהם פורז: אני רוצה לפנות למישהו ממטה בנימין ולשאול, האם משיהו מכם ראה את הכתבה.

בני כהן: אנחנו ביקשנו לראות את הכתבה לפני הפרסום ולא הסכימו להראות לנו אותה.

בני כהן: הכתבה הזאת מסולפת.

בני כהן: לקוחים ממנה תמונות מהקשרים שונים.

בני כהן: גם אנחנו חרדים לחיים של בעלי חיים.

בני כהן: גם לי בבית יש כלבים וחתולים.

בני כהן: כולנו אוהבים בעלי חיים.

בני כהן: אם היו עברות, הן יטופלו בשיא החומרה.

בני כהן: עם זאת, אנחנו לא עושים משפטי שדה.

בני כהן: צוות התברואה שלנו מחויב לשמור על בריאות הציבור.

אברהם פורז: איך אתה מסביר את הרעבת החתולים, שהיו ימים שלמים ללא אוכל ומים?

בני כהן: זה לא נכון.

בני כהן: זה שקר וכזב.

בני כהן: החתולים האלה הואכלו ביום הראשון וביום השלישי, ולאחר מכן הם שוחררו באותו היום שבו הם נתפסו.

בני כהן: פספסו יום אחד של האכלה, ועל זה מישהו ייתן את הדין.

אברהם פורז: הם טוענים שהם שוחררו מחוץ ליישוב.

בני כהן: בכתבה ציירו את הד"ר כמשוגע שרוקד, אבל לא הראו איך באו אליו הביתה, תקפו אותו ליד אשתו והילדים, והשפילו אותו ליד הציבור בבית הכנסת בעת התפילה.

בני כהן: הם לא הראו גם איך תקפו את יוסי במרכז קניות ליד אנשים.

אברהם פורז: מה זאת אומרת תקפו אותו?

בני כהן: אמרו לו ביטויים קשים מאוד, שיכול להיות שחלקם נכונים.

בני כהן: עם זאת, אין שום סיבה לבוא לאדם ולצעוק עליו במרכז קניות.

בני כהן: אני לא רוצה להזכיר את הביטויים הקשים מאוד שנאמרו שם.

בני כהן: לאחר שהוא ישב איתם מספר פעמים והסביר להם את הדברים, הם השתמשו בתמונה האחרונה של המפגש ביניהם בו הגיעו מים עד נפש.

בני כהן: היו"ר אברהם פורז: אבל אתה מסכים, כי התגובה שלו מוזרה מאוד.

בני כהן: אני בהחלט מסכים שהוא היה צריך לדבר ולא לרקוד.

בני כהן: דני שצילם את הכתבה ונכנס לכל חברי המועצה, יודע כי כולם ישבו איתו ודיברו איתו.

בני כהן: ביקשנו ממנו שייתן לנו את הקלטת, על מנת שאנחנו נטפל במי שלא בסדר וכי גם אנחנו חרדים לעניין הזה, אבל הוא לא הסכים.

בני כהן: אני יכול להגיד לכם גם למה.

בני כהן: אנחנו לא ידענו שמדובר בתחקריני כלבוטק, אלא באנשים הדואגים לבעלי חיים.

בני כהן: לא הבנו מדוע הם מטרידים את העובדים שלנו בבתים ובמרכזי קניות, ועל כן התלוננו עליהם במשטרה.

בני כהן: בעקבות זה שאנחנו הלכנו והתלוננו, הם הלכו ועשו כתבה.

בני כהן: יכול להיות שחלקה אמת, ואנחנו מתכוונים לטפל בעניין הזה בשיא הרצינות.

בני כהן: אנחנו הקמנו ועדת בדיקה רצינית, ומינינו וטרינר מחוץ למועצה, ד"ר ברוכין.

אברהם פורז: מה תפקידו?

בני כהן: המועצה שלנו מחולקת לשני חלקים בתחום הוטרינריה.

בני כהן: מי שאחראי על החלק המערבי שאותו בדקו, זה ד"ר קרן.

בני כהן: יש לנו רופא אחר ותיק, שאחראי על החלק המזרחי, ד"ר ברוכין.

אברהם פורז: זה קצת בעייתי.

אברהם פורז: אתם בודקים את עצמכם.

אברהם פורז: האם לא היה כדאי לקחת מישהו חיצוני.

בני כהן: אנחנו בהחלט בודקים את עצמנו.

בני כהן: אנחנו נעשה רענון נהלים, ואת מי שצריך להעניש בעקבות מעשים חריגים, אנחנו נעניש.

בני כהן: ללא כל קשר, היו כאן צילומים מפוברקים ואנחנו נגיש על כך תלונה במשטרה.

בני כהן: הוצאו כאן דברים מהקשרם.

בני כהן: לצערי, מנסים לצייר את עובדי המועצה כאילו הם קאובויים שהולכים ויורים.

בני כהן: אני יכול לחלק תמונות של עדרים של כלבים משוטטים, עשרות של כלבים, שמגיעים מכפרים ערבים שכנים.

בני כהן: אלה כלבים שאינם מטופלים וחשודים בהעברת מחלה.

בני כהן: זה שקר וכזב שלא היו מקרים של כלבת במטה בנימין.

בני כהן: אנחנו המצאנו מסמכים, המעידים על יותר ממקרה אחד של כלבים שנתפסו עם כלבת.

אברהם פורז: אבל אז צריך לקבור את הגופה של הכלב הנגוע בכלבת, ולא להשליך אותו במזבלה.

ראובן לדיאנסקי: אבל אנחנו מדברים על כך, שגם הדרך היא לא נכונה.

ראובן לדיאנסקי: גם אם הכלב נגוע בכלבת, הדרך הנכונה היא לא לירות בו.

ראובן לדיאנסקי: על זה הוא לא הגיש תלונה.

בני כהן: אנחנו ביקשנו, תנו לנו את החומר הלא ערוך על מנת שנטפל בדברים אם הם יתבררו כנכונים.

אברהם פורז: האוזן שלי אומרת לי, שאתה מגנה בחצי פה ונותן גיבוי בפה מלא.

אברהם פורז: הדברים שלך נתפסים כסנגור.

אברהם פורז: אני חושב, כי לאור דברים כאלה כולכם צריכים להזדעק.

אברהם פורז: צער בעלי חיים זו גם מצווה של היהדות.

אברהם פורז: בשביל מה החזיקו את החתולים אם אחר כך שחררו אותם?

אברהם פורז: מדוע הגופה של הכלב נזרקה?

אברהם פורז: יכול להיות שפה ושם דברים נערכו, אבל בכל זאת אנו רואים תמונה מזעזעת.

אברהם פורז: אם אתם רוצים לבדוק את זה, אתם צריכים למנות גורם חיצוני.

אברהם פורז: אתם לא יכולים לבדוק את עצמכם.

אברהם פורז: האם אתה מצפה שמישהו שממונה על האנשים האלה, חי איתם ועובד איתם יבקר אותם?

אברהם פורז: אתם נותנים גיבוי הלאה.

בני כהן: אנחנו מחויבים לבריאות הציבור.

בני כהן: אנחנו נעשה את הבדיקות שלנו, ובמקביל השירותים הוטרינריים הכלל ארציים יעשו את הבדיקה שלהם.

בני כהן: אנחנו לא נעמיד אנשים רק על סמך הכתבה.

בני כהן: אנחנו ניתן להם את זכות הדיבור ונשמע מה יש להם לומר.

אברהם פורז: אבל ועדת בדיקה צריכה להיות חיצונית ואובייקטיבית.

אברהם פורז: אתם מקימים ועדת בדיקה שמלכתחילה תגונן עליהם.

בני כהן: לא הראו בכתבה את העדרים של הכלבים המסוכנים.

אברהם פורז: יש דרכים לטפל בזה.

אברהם פורז: זאת לא הדרך.

אברהם פורז: לא יורים בכלבים בשטח בנוי.

אהוד פלג: האם אתם נותנים הוראות לירות בשטח בנוי?

בני כהן: בהחלט לא, ולא רק מההיבט של צער בעלי חיים, אלא גם מההיבט של שלום הציבור.

בני כהן: אתה לא יודע, כמה ערכו את הכתבה הזאת, והאם הוא באמת ירה.

בני כהן: אתה שמעת את הירייה אבל לא ראיתי אם הוא באמת ירה.

אהוד פלג: שומעים את הירייה שלו תוך כדי צילום.

ראובן לדיאנסקי: רואים שהוא אוסף את הכלב עם שקית שחורה.

אהוד פלג: אומרים, "לא תיקח ציפור על גוזליה".

אהוד פלג: פה אתם לוקחים כלבה מיניקה והורגים אותה.

אברהם פורז: רפ"ק פיאמנטה, האם הוגשה תלונה?

אברהם פורז: האם אתם בודקים את העניין?

אברהם פורז: הרי ניתן על סמך תחקיר עיתונאי שיש בו אמת להגיש תלונה.

אברהם פורז: השאלה היא, האם הקלטת בידכם והאם אתם חוקרים חשד לעבירה על חוק צער בעלי חיים.

שמוליק פיאמנטה: להערכתי, אנחנו לקראת סיום החקירה.

שמוליק פיאמנטה: הקלטת עדיין לא בידנו.

שאול מימון: אנחנו לא צריכים רק את הקלטת, אלא את כל חומר הגלם.

שמוליק פיאמנטה: לאחר שנקבל את חומר הגלם הזה, אנחנו נחליט איך אנחנו ממשיכים.

שמוליק פיאמנטה: להערכתי, אנחנו לקראת סיום החקירה.

שמוליק פיאמנטה: אנחנו ביקשנו היום מאותו אדם שירה, שיעביר לרשותנו את הנשק.

שמוליק פיאמנטה: אנחנו עכשיו מתכננים להעביר את התיק לתביעות.

אברהם פורז: אבל אתם צריכים תיק מסודר עם כל החומר וכל הראיות.

שאול מימון: התיק יהיה מסודר.

שאול מימון: זה לא התיק הראשון שנפתח לגבי אותו וטרינר.

אברהם פורז: כלומר, אתם חושבים כי יש לכם כבר מספיק חומר להליך פלילי.

שאול מימון: כן.

אברהם פורז: האם אתם מעבירים את זה לפרקליטות או לתביעות של המשטרה?

שמוליק פיאמנטה: לתביעות של המשטרה.

אברהם פורז: כלומר, אתם כבר במצב של יכולת הגשת כתב אישום.

אברהם פורז: נגד מי אתם תגישו את כתב האישום הזה?

שמוליק פיאמנטה: נגד הוטרינר ונגד הפקח שירה.

שמוליק פיאמנטה: נפתחו שני תיקים: תיק אחד על התעללות בבעלי חיים, ותיק על הריגה של בעל חיים פלוס ירי בשטח בנוי.

אהוד פלג: האם הנשק ברשותו עדיין?

שמוליק פיאמנטה: כן.

שמוליק פיאמנטה: היום יגיע אלינו הנשק.

אברהם פורז: האם זה נשק שניתן להגנה עצמית?

שמוליק פיאמנטה: לא.

אברהם פורז: זה רובה ציד כזה.

שאול מימון: כל תלונה של וטרינר, עוברת דרכי.

שאול מימון: ב-22 בפברואר ביום של האירוע, הוגשה תלונה.

שאול מימון: אני הנחתי אתת השוטר כיצד לחקור.

שאול מימון: על שולחני ישנו תיק נוסף כנגד אותו וטרינר, על הרעלת בעלי חיים.

אהוד פלג: מה אז נעשה?

שאול מימון: זה עכשיו בשלב של הכנת כתב אישום.

שאול מימון: אז הוא פיזר 11 פיתיונות בשטח ללא כל פיקוח.

אברהם פורז: האם הוגש כתב אישום?

שאול מימון: כתב האישום נמצא עכשיו בשלב של הכנה.

שאול מימון: מדובר על אירוע שקרה ממש מספר חודשים לפני המקרה הנוכחי.

ד"ר חיימוביץ: ברגע שקיבלנו את ההודעה, אני הורתי לחקור את הנושא מיד.

ד"ר חיימוביץ: החקירה היא מקיפה, ועל כן היא טרם הסתיימה.

ד"ר חיימוביץ: אנחנו בודקים את כל הנושא, את כל הפעילות של המחלקה עצמה.

ד"ר חיימוביץ: אנחנו בודקים, האם פעלו לפי הנהלים.

ד"ר חיימוביץ: לכל וטרינר, יש נהלים המורים לו כיצד לפעול בכל מקרה, ועם מי להתייעץ במידה ויש שאלות.

ד"ר חיימוביץ: החקירה איננה פשוטה.

אברהם פורז: החקירה היא די פשוטה.

אברהם פורז: יש פה הרבה ראיות מצולמות ומתועדות.

אברהם פורז: הלוואי ובכל תיק היו לתביעה כאלה ראיות.

ד"ר חיימוביץ: אני יודע שהן ברורות.

ד"ר חיימוביץ: יחידת ביצוע ביקשה את הקלטת.

ד"ר חיימוביץ: חלק מהתיק כבר נמצא אצלי, אבל אני ביקשתי עוד כמה השלמות.

ד"ר חיימוביץ: ברגע שהחקירה תסתיים, התיק יועבר למחלקה המשפטית שלנו ושם הכל ייבדק לגופו של עניין.

דגנית בן דב: אני וטרינרית, ואני חלק מהמערך של משרד החקלאות, שהאחריות הראשונה שלו היא בריאות הציבור.

דגנית בן דב: הסלט שנעשה בקלטת הזאת, לגבי מה זה כלבת ולגבי החשש מכלבת, הוא סלט שמאוד מפחיד אותי.

דגנית בן דב: החשש המוקדם שהיה לנו מהסלט שיווצר, היה סיבה עיקרית שבגללה הגענו לפה.

אברהם פורז: האם מותר לירות בכלב ולהשאיר את גופתו במזבלה?

דגנית בן דב: החשש מכלבת, הוא לא רק חשש מבעל חיים נגוע שעשוי להדביק.

דגנית בן דב: החשש מכלבת הוא חשש סטטיסטי.

אברהם פורז: מה עושים כשיש חשד לכלבת?

דגנית בן דב: העובדה שבמשך שנה לא היה שם מקרה מאובחן, לא אומרת שאין שם כלבת.

דגנית בן דב: יש כלבת באזור הזה, ואנחנו יודעים את זה.

דגנית בן דב: אנחנו יודעים, שכלבת היא מאותן המחלות, שבאות בגלים כל שנתיים שלוש.

דגנית בן דב: רמת הגולן זאת הדוגמה הכי טובה לכך.

דגנית בן דב: שלוש שנים לא היה אף מקרה של כלבת ברמת הגולן, והשנה המקרים לא מפסיקים.

אברהם פורז: בטח הפסיקו לפזר.

דגנית בן דב: לא הפסיקו, ואנחנו מקווים גם שלא יפסיקו כי כרגע יש בעיות עם התקציב של זה.

ד"ר חיימוביץ: לא הפסיקו.

ד"ר חיימוביץ: היתה זרימת כלבים מסוריה אלינו.

אברהם פורז: יש שם גדר, שגם כלבים לא אמורים לעבור אותה.

דגנית בן דב: הבעיה של כלבת, נובעת מאוכלוסייה של כלבי בר משוטטים, שאינם מחוסנים.

דגנית בן דב: זאת האוכלוסייה, שמעבירה את הכלבת מחיות הבר לחיות הבית ובני האדם.

דגנית בן דב: זו האוכלוסייה שהרשויות הוטרינריות חייבות להתמודד איתה.

אברהם פורז: נניח שיש כלבת, האם הדרך היא לירות בכלבים ולזרוק את גופתם למזבלה?

דגנית בן דב: מה צריך לעשות ואיך, זה לא אותו דבר.

דגנית בן דב: מה, זה חלק מהאחריות.

דגנית בן דב: אני בהחלט מצטרפת לדברי בני.

דגנית בן דב: אני ראיתי את הכתבה, והיה ברור לי כי מדובר בכתבה ערוכה.

דגנית בן דב: התקשורת בארץ מאוד טובה לשפוט ולהוציא לפועל את גזר הדין במקביל לעריכת התחקירים.

דגנית בן דב: אני חושבת, כי חלק מהאחריות שלנו כאנשי ציבור, היא להיזהר מחריצת דין לפני חקירה מסודרת.

דגנית בן דב: הכתבה צולמה ביום שלישי בצוהריים, ועוד לפני השידור שלה החלה חקירה של יחידת הפיצו"ח.

דגנית בן דב: גם יחידת הפיצו"ח ביקשה את החומר הלא ערוך, כדי להצליב עדויות בין התחקירנים לפקחים של המועצה.

דגנית בן דב: יש פה בהחלט דברים שנעשו לא נכון.

דגנית בן דב: לא מחזיקים חתולים אפילו יום אחד בתנאים כאלה.

דגנית בן דב: בהחלט נעשו כאן דברים לא ראויים, אבל עדיין יש צורך בחקירה מסודרת.

אברהם פורז: איזה אמצעים אתם תנקטו?

אברהם פורז: האם ישנה במקביל חקירה שלכם?

דגנית בן דב: כן.

דגנית בן דב: גם המחלקה המשפטית שלנו יכולה להעמיד לדין.

אברהם פורז: מתי תהיינה מוכנות תוצאות הבדיקה שלכם?

ד"ר חיימוביץ: עד סוף השבוע אני מקווה שהתיק יהיה מוכן.

אברהם פורז: אני מבקש, שברגע והתוצאות תהיינה מוכנות תעדכנו אותי.

ד"ר חיימוביץ: אני חייב להגיד, כי אמנם אנחנו עובדי מדינה, אבל אנחנו גם בני אדם.

ד"ר חיימוביץ: ברגע שיש עלינו כל מיני השמצות וגזירת דין, זה לא בסדר.

אברהם פורז: אתם צריכים להקפיד שמה שאסור לא ייעשה.

מיכל סגן-כהן: אני הנחתי על שולחנך את התגובות שהופיעו באינטרנט לגבי עובדי הציבור.

מיכל סגן-כהן: חבל שלא הראתם כאן את הכתבה עד תומה, מכיוון שלהשתלחות שנעשתה לגבי ד"ר בן דב אין שום בסיס בכתבה ששודרה.

מיכל סגן-כהן: ההשתלחות הזאת ראויה לגינוי.

מיכל סגן-כהן: אני מצפה, כי יו"ר הוועדה יגנה את ההשתלחות בעובדי ציבור שעושים עבודתם נאמנה.

אהוד פלג: הדבר שהכי מפריע לי במה שהשתמע מהדברים של ד"ר בן דב, זה איך שהיא מבינה את התפקיד שלה.

אהוד פלג: היא טוענת, כי היא הממונה לחוק צער בעלי חיים, אבל היא במסגרת השירותים הוטרינריים, שתפקידם לדאוג קודם כל לבני האדם.

אהוד פלג: התפקיד של ד"ר דגנית בן דוב לא היה נוצר, לולא חוק צער בעלי חיים הפקיד את ההגנה על בעלי החיים על דגנית בין דוב.

אהוד פלג: אם היא לא מבינה את זה עד היום, זה מעורר מקום לדאגה ומסביר את התפקוד של השירותים הוטרינריים בכל אותם מקרים בהם בעלי החיים זקוקים להגנת המדינה.

אהוד פלג: הארגונים להגנת בעלי חיים הם ארגונים של מתנדבים, שמשקיעים מזמנם שאין להם ומנסים לראות איך הם יכולים להציל בעלי חיים באמצעים מינימליים, בשעה שמהמדינה ערוכה לעשות את התפקיד הזה וקיבלה לזה גיבוי והסמכה בחוק.

אהוד פלג: אנחנו שומעים פה, כי היא לא תופסת בכלל שזה תפקידה.

אהוד פלג: היא אומרת, כי תפקידה הוא להגן על בני אדם.

ד"ר חיימוביץ: כנראה שגם אתה לא הבנת את התפקיד הזה.

אהוד פלג: אני לא צריך להבין את התפקיד, אני קורא את החוק וכדאי שגם אתם תקראו אותו.

אהוד פלג: שמענו מרפ"ק מימון, כי היה מקרה נוסף נגד אותו וטרינר לפני מספר חודשים.

אהוד פלג: לגבי המקרה הזה, השירותים הוטרינריים אומרים כי רק עכשיו הם קיבלו את החומר ולא באופן שהם ביקשו, וכי הם צריכים זמן.

אהוד פלג: אני מבין, שדרוש זמן, למרות שמדובר פה בדברים מאוד חמורים.

אהוד פלג: אני עוד מתפלא, כי הרובה שמשמש ראייה בחלק מן העברות פה, עדיין לא ברשות המשטרה.

אהוד פלג: אנחנו ידועים, כי זה הדבר הראשון שלוקחים בדרך כלל, אבל כנראה שיש התייחסות אחרת לגבי בעלי חיים.

אהוד פלג: אני לא יודע מה מורכבות החקירה במקרה שהיה לפני מספר חודשים, אבל לשירותים הוטרינריים היו כמה חודשים לטפל באותו וטרינר.

אהוד פלג: אנחנו לא שומעים מהם על שום טיפול.

אהוד פלג: אלה המקרים שהגיעו לידיעתנו.

אהוד פלג: מה לגבי המקרים שלא הגיעו לידיעתנו.

אהוד פלג: אנחנו יודעים על מקרים נוספים שבגינם התלוננו, אבל הם לא הגיעו לתוכנית כלבוטק ולא קיבלו כזאת בולטות ציבורית.

אהוד פלג: מה עושים השירותים הוטרינריים כדי להגן על בעלי חיים בישראל?

ראובן לדיאנסקי: גם הארגונים הפועלים למען בעלי החיים, דואגים לבריאות הציבור.

ראובן לדיאנסקי: אי אפשר בכל פעם לנפנף בעניין הזה אל מול רצח של בעלי חיים.

ראובן לדיאנסקי: אני מתפלא, כי אותם אנשים, הוטרינר והפקח, ממשיכים לעבוד.

ראובן לדיאנסקי: זה נכון שכל גוף הקים ועדת חקירה שתחקור את העניין בצורה הכי קשה שיש, אבל אותם אנשים עדיין ממשיכים לעבוד.

ראובן לדיאנסקי: אפשר וצריך להוציא את האנשים האלה לחופש או להשעות אותם.

ראובן לדיאנסקי: אני הייתי מצפה שיהיה צעד לפירוק אותה מחלקה וטרינרית.

ראובן לדיאנסקי: דיברו פה על עבירות נוספות שנעשו בעבר על ידי אותו וטרינר.

ראובן לדיאנסקי: אני הייתי מציע, כי תצא מפה קריאה - כי על פי חוקי המשמעת ניתן להשעות עובד מדינה או עובד רשות מקומית, במידה ונפתחה נגדו חקירה משפטית - להשעות את ד"ר קרו ואת אותו כלבן שירה ורצח את אותו כלב, עד אשר ימצו את החקירה ויוגשו נגדם כתבי אישום.

אתי אלטמן: משרד החקלאות לא יכול לחקור את עצמו.

אתי אלטמן: אני מבקשת שהמשרד לאיכות הסביבה יחקור את משרד החקלאות, כיוון שמשרד החקלאות לא עשה כלום עד עכשיו.

אתי אלטמן: הם לא יכולים לחקור את עצמם.

אתי אלטמן: אני חושבת, כי גם דגנית בן דור וגם ד"ר חיימוביץ צריכים להיות מושעים מהתפקיד שלהם.

אתי אלטמן: הם לא מבצעים את התפקיד כמו שצריך, והם לא אלה שצריכים לחקור.

אמילה אניס: אנחנו אמונים על בני אדם ועל מניעת כלבת.

אברהם פורז: מה קורה עם החיסונים האורליים?

אמילה אניס: החיסונים האורליים הם באחריות משרד החקלאות.

ד"ר חיימוביץ: אנחנו מחסנים.

אברהם פורז: האם אתם ממשכים לפזר חומר מהאוויר?

ד"ר חיימוביץ: בוודאי.

אברהם פורז: אבל כל הזמן חסר כסף.

ראובן לדיאנסקי: כי זה לא מיועד רק לכלבים.

אברהם פורז: אנחנו יודעים כי זה עובר מהתנים והשועלים לכלבים.

אמילה אניס: אני רוצה לומר שתי מילים לגבי כלבת.

אמילה אניס: בשום נסיבות לא ראוי לומר: "כלבת שמלבת".

אמילה אניס: כלבת בבני אדם היא מחלה קטלנית.

אברהם פורז: גינת התכוון, כי משתמשים בשם הכלבת לשווא.

אברהם פורז: הוא לא התכוון לומר, כי זו מחלה קשה.

אמילה אניס: אני מאוד מקווה.

אמילה אניס: זאת מחלה שיש בה 100% קטלנות.

אמילה אניס: אדם שחלה בכלבת, הרפואה לא יכולה להציע לו כלום.

אמילה אניס: דינו הוא דין אחד, מוות.

אמילה אניס: כל שנה פונים 15,000 בני אדם כדי לקבל טיפול למניעת כלבת, וזה בגלל החשיפה לבעלי החיים.

אמילה אניס: מתוכם רק 3,000 מקבלים טיפול מונע.

אמילה אניס: טיפול מונע כולל חיסון סביל וסדרה של 5 זריקות של חיסון פעיל, שזה סבל אדיר לאותו אדם שנחשף לבעל חיים.

אמילה אניס: הטיפול הוא טיפול מונע, ויש צורך לתת אותו בהקדם מיד לאחר החשיפה.

אמילה אניס: אני מדברת על מקרים בהם יש חשיפה לכלבים, חתולים וחיות בר.

אברהם פורז: אני רוצה לומר, כי אתם במשרד הבריאות צריכים להיות האינטרסנטים הכי גדולים שהחיסון האוראלי יתבצע.

אברהם פורז: ברגע שהמדינה תבצע חיסון אוראלי בקנה מידה גדול, אתם תחסכו לעצמכם אלפי מטופלים שצריכים לקבל זריקות כל שנה.

אברהם פורז: אני יודע כי מדובר בתקציב ממקום אחר וזה לא מתחבר.

אמילה אניס: אין לנו עודפים, לצערנו.

אורי יפה: אני רוצה לומר, כי יצא לי להיות במקום עצמו בו הורעבו החתולים.

אורי יפה: אנחנו נשארנו שם כל הלילה על מנת לוודא, שאף אחד לא שכח ובא באמצע הלילה להאכיל את החתולים.

אורי יפה: אף אחד לא בא, ואנחנו היינו אלה שהאכילו אותם.

אורי יפה: בנוסף, הגשתי תלונה במשטרה לפני שראיתי את הקלטת, על סמך הראיות שאני ראיתי.

אורי יפה: אני רוצה לחזק את דבריו של אהוד.

אורי יפה: יש פה טעות מבנית.

אורי יפה: היא רואה את עצמה כאחראית על בריאות הציבור.

אורי יפה: אני זוכר, כי בשנות ה-60 וה-70 ניסו לחסל את כל התנים בארץ באותה טענה של כלבת.

אורי יפה: במשך 40 שנה רק שלושה אנשים מתו מכלבת.

ד"ר חיימוביץ: זה מספיק.

אורי יפה: אף אחד מהם לא נפגע מכלב.

אורי יפה: אלה היו אנשים שלא פנו לקבל חיסון מונע.

אורי יפה: אחד מהם נפגע מחולדה.

אורי יפה: יש סיכויי שזה יקרה יותר במקום בו אין כלבים וחתולים.

אורי יפה: השועלים והתנים יכולים להגיע ישירות גם לחולדות.

אורי יפה: נושא הכלבת הוא עניין כל כך מסובך, ולא כדאי להטיל אותו רק על גוף אחד.

אורי יפה: אני חושב, כי הגברת בן דב והתפקיד שלה צריכה לעבור למשרד לאיכות הסביבה, על מנת שלא יוצר ניגוד עניינים בתוך המשרד.

אורי יפה: היא מרגישה בכך בעצמה.

אורי יפה: אני לא מאשים את הפקח, הוטרינר או את הגברת בן דב.

אורי יפה: יש פה טעות מבנית בחוק.

אורי יפה: אולי צריך לשנות את שם החוק למניעת צער בעלי חיים, מבלי לכתוב בסוגריים "הגנה".

אברהם פורז: בחקיקת החוק נתקלנו בהתלבטות, על מי להטיל את האחריות בחוק, על המשרד לאיכות הסביבה או על משרד החקלאות.

אברהם פורז: כמו בכל המקרים, הצענו פשרה.

אברהם פורז: יש מישהו במשרד לאיכות הסביבה שאחראי על כך, ויש מישהו במשרד החקלאות שאחראי על כך.

אברהם פורז: אני מסכים, כי התפקיד של הגברת בן דב, בנוסף לדאגה לבני אדם, הוא לסנגר על בעלי חיים.

אברהם פורז: כאשר מתבצעת פעולה, את צריכה לשאול את עצמך, האם זאת היתה הדרך היחידה לבצע זאת.

אברהם פורז: את צריכה להיות כמו הסנגוריה הציבורית.

אברהם פורז: גם אם ממומנת על ידי המדינה.

אברהם פורז: את לא צריכה לעשות דברים שמסכנים בני אדם.

אברהם פורז: אף אחד מאיתנו לא מצפה ממך שתתני יד לפגיעה של מישהו ממחלת הכלב.

אברהם פורז: עם זאת, את צריכה להיות זאת שאומרת לכל הגורמים, שמתעניינים בבריאות של בני אדם, איפה הקו שאותו לא עוברים כאשר יש אמצעים אחרים.

אברהם פורז: אם אין צעדים אחרים, אז לעיתים נוקטים גם בצעדים לא נעימים.

אברהם פורז: זאת רק לאחר שמיצינו את כל הדברים האחרים.

אברהם פורז: לפי מה שנראה בכתבה, נעשו פה דברים חמורים.

אברהם פורז: זה יכול גם להגיע למישור הפלילי.

אברהם פורז: אתם במשרד החקלאות, כמי שמופקדים על הוטרינרים של הרשויות, לא יכולים לעמוד מנגד במישור האתי.

אברהם פורז: אם אתם רואים שיש וטרינר רשותי שלא מקיים את החוק, צריך לנקוט נגדו צעדים, וזאת מעבר למישור הפלילי.

דגנית בן דב: יש משפט אחד שאמרת, שאני מאוד אשמח לחזור עליו.

דגנית בן דב: אתה אמרת, כי חלק משמעותי בתפקיד שלי, הוא לבדוק האם אין דרך אחרת לעשות את זה.

דגנית בן דב: הנחת היסוד שמסתתרת פה, היא שהנקודה העיקרית, היא השאלה האם צריך לעשות את זה.

דגנית בן דב: זאת הסיבה שחשוב, שהתחום הזה יישאר במשרד החקלאות.

דגנית בן דב: יש להרבה אנשים נטייה להתבלבל בין הצורך לעשות דברים לבין האייך.

אברהם פורז: בכנסת יש רוב למען בעלי החיים.

אברהם פורז: למרות הלחץ של החקלאים וקיפוח פרנסתם של משפחות, פיטום אווזים נאסר.

אברהם פורז: גם הממשלה לא נתנה לזה יד.

אברהם פורז: את צריכה להיות סניגורית של בעלי החיים.

אברהם פורז: אם ירגישו בכנסת, שאין מגן לבעלי החיים במשרד החקלאות, יוציאו את זה מכם.

ראובן לדיאנסקי: מנסים פה להעביר את הדיון לנושא הכלבת.

ראובן לדיאנסקי: מדובר פה על ניסיון להרעיב, העתקה של בעלי חיים, לכידת בעלי חיים והיריות בכלבים.

אברהם פורז: העניין של יריות בשטח בנוי, הוא דבר מאוד חמור.

ד"ר חיימוביץ: הוזכרה פה החקירה נגד הרופא שהשליך פיתיונות.

ד"ר חיימוביץ: אני רוצה לומר, כי השימוש בסטרכנין ירד כמעט לאפס במדינת ישראל.

ד"ר חיימוביץ: אנחנו מאשרים זאת רק במקום שבו רופא וטרינר הוכיח לי, כי הוא עשה הכל כדי ללכוד את בעלי החיים.

ד"ר חיימוביץ: אם אותו וטרינר משתמש בחומר הזה לא על פי הנוהל שלנו, הוא יצטרך לתת דין וחשבון.

ד"ר חיימוביץ: אם ישנה חקירה כזו, אני מבקש שהיא תועבר אליי.

אהוד פלג: האם לא הועבר לך מה קרה לפני כמה חודשים?

אהוד פלג: האם עד כדי כך אתם מעודכנים?

ד"ר חיימוביץ: סוכם בינינו ובין המשטרה שלא תבוצענה שתי חקירות.

ד"ר חיימוביץ: ברגע שמשטרה חוקרת, והיא מוצאת לנכון להעביר אליי את הטיפול, הדבר ייעשה.

ד"ר חיימוביץ: בואו לא נשכח, שיום יום מגיעים למטה בנימין כמויות גדולות של כלבים המגיעים מהרשויות הפלסטיניות.

ד"ר חיימוביץ: כאשר הם מבקשים ממני יום יום סטרכנין, אני לא מאשר זאת.

ד"ר חיימוביץ: הם אפילו העבירו את הבקשה לשולחנו של ראש הממשלה.

ד"ר חיימוביץ: אני אמרתי כי אני לא מאשר זאת, עד שהם לא ילמדו מה שאנחנו עושים בצד שלנו.

ד"ר חיימוביץ: אל תשכח שכאשר כלב נושך ילד, באים אלי.

ד"ר חיימוביץ: אנחנו נעשה הכל כדי לשמור על אותו דו קיום.

ד"ר חיימוביץ: אנחנו רוצים לשמור על בעלי החיים, אבל גם לשמור על בריאותם של בני אדם, שהם לא פחות חשובים מחיי בעלי חיים.

ד"ר חיימוביץ: כל הדמגוגיה שמושמעת פה, היא טובה רק בשביל הפרוטוקול.

ד"ר חיימוביץ: מי שנותן דין וחשבון בפני אותם בני אדם, זה אנחנו.

ראובן לדיאנסקי: זו דמגוגיה.

ראובן לדיאנסקי: לכלוא חתולים וכלבים בתוך כלובים, זה העניין.

ד"ר חיימוביץ: כל החיים הקדשתי לבעלי חיים.

ד"ר חיימוביץ: אל תלמד אותי איך לטפל בבעלי חיים.

דגנית בן דב: אף אחד לא הצדיק את המעשים.

דגנית בן דב: שלושתנו אמרנו שזה לא בסדר.

ראובן לדיאנסקי: אז תגידי שאת שוקלת להשעות את אותו וטרינר.

דגנית בן דב: אני לא שוקלת להשעות אף אחד עד שתתבצע חקירה.

אתי אלטמן: אז את לא נמצאת בתפקיד הנכון.

אתי אלטמן: את צריכה להתפטר מתפקידך.

ד"ר חיימוביץ: אף אחד לא אמר, כי צריך להתגאות בפעולה שנעשתה.

ד"ר חיימוביץ: עם זאת, אני לא אאשים בן אדם עד אשר החקירה לא תמוצה עד תום.

אתי אלטמן: מדוע משרד החקלאות מנסה להשפיע על התנהלות התיק?

אורי אריאל: כאשר הוגש דו"ח חמור מאוד על אלימות בקרב בני נוער בבתי ספר, הוועדה לא הזדעקה כך.

אורי אריאל: אני לא נגד קיום הישיבה הזאת, אבל צריך לשמור על פרופורציות.

אורי אריאל: על פניו, מהשידור הערוך, נראה כי יש פה דברים שצריכים בדיקה.

אורי אריאל: אני רוצה לומר למזכיר המועצה, בני כהן, כי הדברים מצריכים בדיקה מהירה.

אורי אריאל: תואילו לבדוק את הדברים מהר.

אורי אריאל: אני נגד "תליית" אנשים לפני הברור, אך הברור לא יכול להארך זמן רב.

אורי אריאל: ערוץ 2 צריך להואיל בטובו להעביר גם את הקלטת הלא ערוכה.

אורי אריאל: הם צריכים להיות מעונינים להעביר את החומר, על מנת להוכיח שכל מה שהם עשו, בדין עשו.

אורי אריאל: אם התקשורת זירזה טיפול בעניים, זה טוב מאוד.

אורי אריאל: הרבה פעמים היא עושה את זה, אבל לפעמים היא גם טועה.

אורי אריאל: בכל מקרה, אני לא רוצה להאשים עכשיו את התקשורת, היא לא נשוא הדיון פה.

אורי אריאל: מי שלא מכיר את התופעה הזאת, מתקשה להבין מה קורה באזורים אלה.

אורי אריאל: בין רמאללה לבית אל המרחק הוא אפס.

אורי אריאל: הטיפול ברמאללה בנושא הכלבת והביוב אינו קיים בכלל, הוא אפס.

אורי אריאל: כשנוסחו הסכמי אוסלו אני הייתי בין אלה שישבו עם ראש הממשלה, ואמרתי לו שזה מה שיהיה.

אורי אריאל: אין שום יכולת לטפל ביתושים, כלבת או מחלה אחרת.

אורי אריאל: אז צחקו שהעלינו דבר פרוזאי כזה.

אורי אריאל: מה זה כלבים משוטטים לעומת שלום.

אורי אריאל: אני מציע לבדוק עם המנהל האזרחי, מה נעשה בפועל.

אורי אריאל: אני יודע שמדברים על זה ומתכתבים בעניין, אבל בפועל לא נעשה שום דבר.

אורי אריאל: מגיעים עשרה-עשרים כלבים וחתולים ונכנסים פנימה.

אורי אריאל: הגדרות לא עוזרות בעניין הזה.

אורי אריאל: הם יודעים איך להתגנב מבלי להתגלות.

אורי אריאל: גם כאשר הם מתגלים, לא ניתן לעשות כלום.

אורי אריאל: מה יעשו, יירו עליהם?

אורי אריאל: בעניין הזה יש הסכמה, לא לעשות את זה.

אורי אריאל: על זה אין ויכוח.

אורי אריאל: מי שנתקל בתופעה הזאת יום אחרי יום, לילה אחר לילה, כאשר לוקחים בחשבון את בעיית הכלבת, יודע כי מדובר בבעיה.

אורי אריאל: אמנם עד היום היו רק 3 מקרים, אבל מה נסביר אם יקרה מקרה נוסף מחר?

אורי אריאל: יש לנו מספיק צרות ובעיות.

אורי אריאל: אני מציע, שתיערך בדיקה עם המנהל האזרחי ועם גורמי הצבא באזור, לגבי המציאות הקיימת באזור.

אורי אריאל: המצב שם אינו דומה למצב במקומות אחרים בארץ.

אורי אריאל: אני מציע גם, שהעניין יטופל בצורה רצופה, מהירה ואגרסיבית.

אורי אריאל: אני לא מדבר על הרעבה או על דברים מהסוג הזה.

אורי אריאל: בני, אתם צריכים לתת תשובות.

אורי אריאל: אם יש חשש שזה יקרה שוב, זה רע מאוד.

אורי אריאל: עם כל הכבוד לחוק, זה כבר מופיע בתורה.

אורי אריאל: יהודי שיש לו בעל חיים, מצווה בבוקר קודם כל להאכיל את בעל החיים שלו ורק אחר כך להתפלל ולאכול.

אורי אריאל: החוק הישראלי אינו נמצא בסתירה, למרות שהוא פחות מהתורה.

אורי אריאל: הדברים האלה מחייבים את המועצה לעשות בדיקה מהירה.

אורי אריאל: אני מציע שתעבירו את הדברים לראש המועצה, ותפעלו להעברת תשובות מהירות לוועדה.

אורי אריאל: אני מציע, שננהג אחד בשני לא פחות ממה שאנחנו נוהגים בחתולים.

אברהם פורז: ד"ר חיימוביץ, אני לא חושב שכאשר יש חקירת משטרה, אתה יכול לעמוד מהצד.

אברהם פורז: אתם צריכים להקים ועדת בדיקה שלכם, להגיע למסקנות ולפעול לאור המסקנות.

אברהם פורז: לך יש אחריות כוללת לוטרינריה.

ד"ר חיימוביץ: הוא כבר הוזמן לשימוע.

אהוד פלג: בכל הזמן הזה הוא בא במגע קטלני עם החיות.

אברהם פורז: אני מבקש מאנשי המשטרה, שישתדלו לסיים את העבודה על התיק הזה כמה שיותר מהר.

אברהם פורז: היה ויש יסוד להליך פלילי, יש להגיש את התיק כמה שיותר מהר לבית המשפט.

אברהם פורז: אני מבקש מאנשי המועצה, לבצע בדיקה אובייקטיבית.

אברהם פורז: אם תעשו בדיקה שנראית כטיוח, גם אם האדם צודק לא יאמינו לו.

אברהם פורז: הדבר הנכון, הוא לעשות ועדת בדיקה חיצונית.

אברהם פורז: כך הצדק גם ייראה ולא רק ייעשה.

אברהם פורז: בעיניי, הכתבה היא קשה מאוד.

אברהם פורז: קשה מאוד לראות את הגורים שנשארו ללא אמא.

אהוד פלג: איך השירותים הוטרינריים מטפלים כעת בגורים שנשארו ללא אמא?

אברהם פורז: אף אחד לא מטפל בהם.

אהוד פלג: אז שזה יירשם בפרוטוקול.

אהוד פלג: הפרוטוקול של הכנסת הוא לא דמגוגיה.

אהוד פלג: יש פה גישה מעליבה מצד הרשויות.

אהוד פלג: הם משרתי הציבור.

אהוד פלג: הם צריכים לתת לנו דין וחשבון, והם מתרעמים על כך, שאנחנו באים בביקורת.

אהוד פלג: זאת חובתנו האזרחית.

אברהם פורז: אנחנו מודעים לבעיה בתחום הזה.

אברהם פורז: המודעות בארץ איננה מספקת.

אברהם פורז: כתבות מסוג זה, גם אם הם מציגות את הדברים כך שחלק מהאנשים נפגעים, נותנות תמונה כללית ומעוררות תשומת לב ציבורית לדברים מאוד חשובים.

אברהם פורז: לכן, צריך לנקוט בכל האמצעים החוקיים, גם בהליך פלילי וגם בהליכים משמעתיים של השירותים הוטרינריים, גם בהליכים של המעסיק, המועצה המקומית, במידה והיא חושבת שעובדיה לא פעלו כשורה.

אברהם פורז: מר כהן, אם אתה תגלה שמהנדס המועצה לא בודק את הקונסטרוקציה, אתה ודאי תנקוט באמצעים.

אברהם פורז: המקרה המדובר לא פחות חמור, בעיניי.

אברהם פורז: מתי אני אדע אם הוחלט לגשת להליך פלילי?

שאול מימון: תוך שבועיים.

אברהם פורז: אני מבקש שתודיעו לי על כך.

אברהם פורז: ד"ר חיימוביץ, אני מבקש שגם אתה תודיע לי מה קרה במישור המשמעתי.

אברהם פורז: אני מבקש גם מהמועצה, שהבדיקה תהיה חיצונית, גלויה ואובייקטיבית, ואתם תדווחו לי מה העלו הממצאים שלכם.

אברהם פורז: תודה רבה, הישיבה נעולה.